《赠萧炼师》
唐代·许浑

曾试昭阳曲，瑶斋帝自临。红珠络绣帽，翠钿束罗襟。

双阙胡尘络，千门宿露阴。出宫迷国步，回驾轸皇心。

桂殿春空晚，椒房夜自深。急宣求故剑，冥契得遗簪。

暗记神仙传，潜封女史箴。壶中知日永，掌上畏年侵。

莫比班家扇，宁同卓氏琴。云车辞凤辇，羽帔别鸳衾。

网断鱼游藻，笼开鹤戏林。洛烟浮碧汉，嵩月上丹岑。

露草争三秀，风篁共八音。吹笙延鹤舞，敲磬引龙吟。

旄节纤腰举，霞杯皓腕斟。还磨照宝镜，犹插辟寒金。

东海人情变，南山圣寿沈。朱颜常似渥，绿发已如寻。

养气齐生死，留形尽古今。更求应不见，鸡犬日駸駸。

作者简介：许浑（约791～约858），字用晦（一作仲晦），唐代诗人，润州丹阳（今江苏丹阳）人。晚唐最具影响力的诗人之一，其一生不作古诗，专攻律体；题材以怀古、田园诗为佳，艺术则以偶对整密、诗律纯熟为特色。唯诗中多描写水、雨之景，后人拟之与诗圣杜甫齐名，并以“许浑千首湿，杜甫一生愁”评价之。成年后移家京口(今江苏镇江)丁卯涧，以丁卯名其诗集，后人因称“许丁卯”。许诗误入杜牧集者甚多。代表作有《咸阳城东楼》。